সাতক্ষীরা সদর উপজেলার আলীপুর গ্রামে চাকরিজীবী শিক্ষিকা বেতনের টাকা না দেয়ায় স্ত্রীকে(স্কুলশিক্ষিকা) শ্বাসরোধে হত্যা করেছে এক পাষণ্ড স্বামী। নিহতের নাম নাফিজা খাতুন ময়না (২৫)। তিনি আলীপুর গ্রামের মোখলেছুর রহমানের স্ত্রী। বৃহস্পতিবার ভোররাতে এ দুর্ঘটনাটি ঘটেছে। নিহতের চাচা শহিদুল ইসলামসহ স্থানীয়রা জানান, তার ভাইঝি নাফিজা খাতুন ময়না স্থানীয় ব্রাক পরিচালিত স্কুলে শিক্ষকতা করতেন। বুধবার তিনি তার বেতনের জমানো ৫০ হাজার টাকা দু’মেয়ের নামে ব্যাংকে জমা রাখেন। এই টাকা তার স্বামী মোখলেছুর রহমানকে না দিয়ে ব্যাংকে জমা রাখার অপরাধে বাড়িতে ফিরলে তার ওপর শুরু হয় স্বামী-শ্বশুরের নির্যাতন। একপর্যায়ে গভীর রাতে তাকে শ্বাসরোধ করে হত্যা করে শয়ন কক্ষের সিলিং ফ্যানে ঝুলিয়ে রেখে আত্মহত্যার কথা প্রচার করেছে তার স্বামী মোখলেছ। পরে খবর পেয়ে সদর থানার এসআই নজরুল ইসলাম নিহতের মরদেহ উদ্ধার করে।